Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, Tafallako hegoaldeko saihesbidearen proiekzioari eta eraikuntzari buruzkoa. Galdera 2018ko otsailaren 9ko 15. Nafarroako Parlamentuko Aldizkari Ofizialean argitaratu zen.

Iruñean, 2018ko martxoaren 12an

Lehendakaria: Ainhoa Aznárez Igarza

ERANTZUNA

EH Bildu Nafarroa taldeari atxikitako foru parlamentari Maiorga Ramirez Erro jaunak idatziz erantzuteko galdera egin du Tafallako hegoaldeko saihesbidearen proiektuari buruz (9-18/PES-00035). Honako hau da Garapen Ekonomikorako kontseilariak informatu beharrekoa:

“Honako hau jakin nahi dut Tafallako Hegoaldeko Saihesbidea izenekoaren proiekzioari eta eraikuntzari buruz:

• Proiektua zertan den eta saihesbidea behin betikoz abian jarri arte aurreikusitako jarduketen kronograma, horri lotutako aurrekontua eta guzti.”

Sustapeneko kontseilariaren martxoaren 15eko 40/2013 Foru Aginduaren bitartez, informazio publikoko fasea ebatzi zen, eta behin betiko onespena eman zitzaion “Tafallako Hegoaldeko Saihesbidea” eraikitzeko proiektuari. “1 fasea: Xedapen horretan hasiera batez aurreikusitako exekuzio-aurrekontua 9.156.957,46 eurokoa zen (BEZa barne).

Proiektua onetsi zenetik igarotako denbora zela-eta, proiektua eguneratu egin behar da. Izan ere, eguneratzen ari da. Konponbidea ez da aldatuko baina aurrekontua onetsitakotik desberdina izan daiteke.

Behin proiektuaren eguneratzea amaituta eta proiektua berriz ere onetsita (2018ko martxoa-apirila), desjabetze-prozesua hasiko da, halako moduz non obrak hasi baino lehen lursailak edukiko diren eta gutxienez ere aldez aurretiko gordailuak eta okupazio azkarrak eragindako kalteak ordainduta egonen diren.

2018ko gastuen aurrekontuko “840002 84100 6010 453210 Tafallako Saihesbidea” partidan 650.000 euroko zenbatekoa dago. Eraikuntza Zerbitzuak aurreikusia du obra hori lizitatzea, 2018ko azaro-abenduetan haren exekuzioari ekin ahal izateko eta aurrekontuko aipatutako partidan dagoen diru guztia erabiltzeko.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko martxoaren 12an

Garapen Ekonomikorako kontseilaria: Manuel Ayerdi Olaizola